晁补之
同鲁直文潜饮刑部杜君章家次封丘杜观仲韵
廷尉风流才绝尘，最怜高髻歌阳春。
两鬟亦解倚瑟语，催送花前红袖舞。
黄张翰墨海内名，席上生风清夏宇。
封丘自倚笔势豪，不怕当筵赋鹦鹉。
对酒含情古所怜，乐事几时如过雨。
阮公炉边不拟归，陆郎班骓无用嘶。
长灯照出帘幙外，缺月堕落藩墙西。
斗酒双鱼何足贵，李侯气许山东吏。
正须新面杂青槐，千里紫蒪江上来。
长船刻玉流霞动，快引不须帆橹送。
自作新词碧牡丹，箸击杯翻钗坠凤。
芍药佳名闻昔人，满插不辞归帽重。
倒床任作鼻鸣雷，屋上啼乌还唤梦。